Yangi qaror: “O‘zbekiston temir yo‘llari” va "O‘zbekiston havo yo‘llari” ishlash uchun xorijga chiqayotgan fuqarolarga chegirmalar taqdim etadi

O‘zbekiston Respublikasi prezidenti “O‘zbekiston Respublikasi fuqarolarining vaqtinchalik mehnat faoliyatini amalga oshirish uchun respublika tashqarisiga transportda chiqish vaqtida xavfsizligini ta'minlash chora-tadbirlari to‘g‘risida”gi qarorni imzoladi. U vaqtinchalik mehnat faoliyatini amalga oshirish joyiga yetib borishda xavfsizlikni ta'minlash uchun qulay sharoitlar yaratish va yo‘l-transport halokatlarining oldini olishga qaratilgan, deb xabar bermoqda Bandlik va mehnat munosabatlari vazirligi axborot xizmati.
Qayd etilishicha, so‘nggi vaqtlarda vaqtinchalik mehnat faoliyatini amalga oshirish uchun respublika tashqarisiga chiqayotgan fuqarolar tomonidan yo‘lovchilar uchun xavfsizlik va qulaylik talablariga javob bermaydigan ishlab chiqilgan yili eskirgan avtotransport vositalarida yo‘lovchi tashish xizmatlaridan foydalanib kelinmoqda. Buning natijasida, qo‘shni mamlakatlar hududida fuqarolarimizni tashiyotgan yo‘lovchi avtobuslar ishtirokida ularning hayoti va sog‘ligi uchun fojiali oqibatlarga olib keladigan yo‘l-transport halokatlari sodir bo‘lmoqda.
Vaqtinchalik mehnat faoliyatini amalga oshirish uchun respublika tashqarisiga chiqayotgan fuqarolar tomonidan avia, temir yo‘l va xavfsiz avtomobil transportidan yetarli darajada foydalanmaslikning asosiy sababi quyidagilar hisoblanadi:
temir yo‘l va aviachiptalarning narxi avtomobil transporti xizmatlariga nisbatan qimmatliligi;

temir yo‘l va aviatsiya transportining quvvati va salohiyati kamligi vaqtinchalik mehnat faoliyatini amalga oshirish uchun respublika tashqarisiga chiqayotgan fuqarolarning talabini to‘liq ta'minlamaydi;

respublikamizda xalqaro yo‘lovchi tashish reyslarini amalga oshiruvchi avtotransport yo‘lovchi tashuvchilarning deyarli mavjud emasligi.
Shuni qayd etish muhimki, vaqtinchalik mehnat faoliyatini amalga oshirish uchun respublika tashqarisiga chiqayotgan fuqarolarga temir yo‘l va aviachiptalar narxlariga chegirmalar taqdim etish tizimi joriy etilmoqda:
birinchidan, “O‘zbekiston temir yo‘llari” AJ va O‘zbekiston havo yo‘llari” MAK 2018 yil 1 apreldan vaqtinchalik mehnat faoliyatini amalga oshirish uchun respublikadan tashqariga chiqayotgan fuqarolarga platskart va umumiy vagonlarga temir yo‘l chiptalari hamda iqtisodiy (ekonom) klass aviachiptalar narxlariga 20 foizgacha chegirma taqdim etadi;
ikkinchidan, vaqtinchalik mehnat faoliyatini amalga oshirish uchun respublikadan tashqariga chiqayotgan har bir fuqaroga temir yo‘l va aviachipta xarid qilish xarajatlarini qisman qoplash uchun 300 ming so‘m miqdorda beg‘araz to‘lov bir yilda bir marta amalga oshiriladi. AT “Aloqabank”ning moliyaviy barqarorligi va likvidliligini oshirish maqsadida Davlat byudjyeti va Axborot-kommunikatsiya texnologiyalarini rivojlantirish jamg‘armasidan 100 milliard so‘m AT “Aloqabank” ustav kapitaliga kiritiladi.
Shu bilan birgalikda, temir yo‘l va aviachiptalarni imtiyozli tariflarda xarid qilishning asosiy sharti vaqtinchalik mehnat faoliyatini amalga oshirish uchun respublikadan tashqariga chiqayotgan fuqarolarni imtiyozli tariflarda chipta taqdim etishning shaffofligini ta'minlash maqsadida Tashqi mehnat migratsiyasi agentligi elektron ma'lumotlar bazasiga ro‘yxatga olish hisoblanadi.